Die Pos | News | Raadslede se hofsake gaan voort
Raadslede se hofsake gaan voort
02 March 2018 l Andries van der Heyde l Views: 203 l 22 days ago
Andries "Sello" Moswoeu, EFF-raadslid van Bela-Bela.
Andries "Sello" Moswoeu, EFF-raadslid van Bela-Bela wat met die gereg gebots het nadat hy glo van sy ondersteuners aangehits het om onwettig grond in die woongebied op die dorp te beset, het weer vandeesweek vlugtig in die hof verskyn.
Nie minder nie as drie raadslede van die Bela-Bela-munisipaliteit, asook 'n gewese raadslid, het die afgelope maand in die Bela-Bela-landdroshof verskyn in verband met nieverwante sake.
Moswoeu word van betreding aangekla, Henriëtta Ledwaba (ANC-hoofsweep) van crimen injuria, Freddy Hlungwane (ANC-raadslid en voormalige burgemeester) van aanranding en John Sesane (gewese ANC-raadslid) van roekelose en nalatige bestuur.
Moswoeu se saak spruit uit 'n voorval waar hy en 'n groep EFF-ondersteuners in Oktober verlede jaar 'n stuk munisipale grond op die Alma-pad, reg oorkant Laer-skool Warmbad se sportterrein, probeer beset het.
Die EFF-groep het intussen daardie besetting gestaak, maar ander privaat grond in die Spa Park-omgewing beset.
Moswoeu het op Maandag 26 Februarie vlugtig in die hof verskyn.
Die saak is uitgestel na Dinsdag 27 Maart vir verhoor.
* Ledwaba het weer op Woensdag 21 Februarie verskyn.
Sy is aangekla nadat sy daarvan beskuldig is dat sy verlede jaar rassistiese aanmerkings en beledigings met 'n seksuele ondertoon oor 'n vrou gemaak het in die teenwoordigheid van ander.
Haar saak is na Vrydag 16 Maart vir verhoor uitgestel.
Hlungwane verskyn op twee klagte van aanranding ná 'n onderonsie met twee mans, Lucas Thapedi Phala en Josias Ramalekana. Daar word beweer dat hy hulle met die dood gedreig het.
Luidens die klagstaat het die voorval in Junie verlede jaar plaasgevind.
Sesane word van roekelose en nalatige bestuur aangekla ná 'n ongeluk in November verlede jaar in Limpopostraat in die township waarin mense beseer is.
Hlungwane en Sesane sou op Woensdag 28 Februarie weer in die hof verskyn het, maar het teen druktyd nog nie verskyn nie.